**La fân**

*Adrian Păunescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ce greu se pot înţelege oamenii

Cu propoziţii simple:

„Mi-e dor să dorm în fân”.

Prea complicat, nu-i aşa?

Nu e destul să spui:

Mi-e dor să dorm?

O, nici atâta nu-i puţin,

Mai simplu, trebuie mai simplu:

Mi-e dor.

Dar astăzi, pentru mine,

Oricât de greu mi-ar fi

Să trec în propoziţii simple

Cu tot calabalâcul meu ideologic,

O fac şi nu mai spun decât atât,

Şi la atât mi-e jurământul să rămân

O uscăciune de ziceri simple:

Luna pe Voroneţ,

Plute năzăritoare peste Bistriţa

Şi-o coasă-n fân, şi-o coasă-n fân,

Şi dorul meu de somn,

Ca o iertare după greşeală.

S-adorm acum în plină criză mondială

Şi să mă scol bătrân,

Într-o claie de fân,

Dacă morţii din dragoste

Se mai scoală.